LTFครบ 5 ปีกำไรอู้ฟู่ บลจ.เตรียมเงินพร้อมไถ่ถอน
สำรวจ LTF ครบ 5 ปีกำไรอู้ฟู่ ผลตอบแทนสูงสุด 90.86% บลจ.เตรียมเงินรับการไถ่ถอน
5 ม.ค. 2558

สำรวจ LTF ครบ 5 ปีกำไรอู้ฟู่ ผลตอบแทนสูงสุด 90.86% บลจ.เตรียมเงินรับการไถ่ถอน
วันที่ 5 ม.ค. นอกจากจะเป็นวันทำงานวันแรกของปี 2558 แล้ว ยังเป็นวันแรกที่ผู้ถือหน่วยลงทุนกองทุนรวมเพื่อการลงทุนระยะยาว (LTF) ที่ซื้อมาตั้งแต่ปี 2554 สามารถขายหน่วยลงทุนได้ เพราะถือมาครบอายุ 5 ปีปฏิทินตามเงื่อนไขการลงทุนแล้ว
ถ้าคำนวณจากราคาขายหน่วยลงทุนในวันที่ 30 ธ.ค. 2554 หักลบกับราคารับซื้อคืนหน่วยลงทุนวันที่ 30 ธ.ค. 2557 (เพราะเราจะยังไม่รู้ราคารับซื้อคืนหน่วยลงทุนของวันที่ 5 ม.ค. 2558 จนกว่าจะสิ้นวัน) จะเห็นว่า ผลตอบแทนจากการลงทุนระยะยาวน่าตื่นตาตื่นใจมาก
กองทุนที่ให้ผลตอบแทนสูงสุดได้มากถึง 90.86% หรือคิดง่ายๆ ว่า ถ้าเมื่อวันที่ 30 ธ.ค. 2554 ลงทุนเพื่อหวังประหยัดภาษีด้วยเงิน 1 หมื่นบาท เวลาผ่านไปแค่ 3 ปีกับอีกไม่กี่วัน เงินจำนวนนี้เพิ่มขึ้นมาเป็น 19,086 บาท
ขณะที่กองทุนอันดับรองๆ ลงมาก็ไม่ได้น้อยหน้า โดยเฉพาะกองทุนที่เน้นลงทุนหุ้นมากกว่า 70% จะให้ผลตอบแทนไม่ต่ำกว่า 40% (โดยไม่รวมเงินปันผลสำหรับบางกองทุน)
และคงเป็นเพราะผลตอบแทนจากการลงทุนที่ “อู้ฟู่” ขนาดนี้ จึงทำให้นักวิเคราะห์หลักทรัพย์หวั่นๆ ว่า นักลงทุนจะพากันเทขายหน่วยลงทุนจนทำให้ผู้จัดการกองทุนต้องตัดใจขายหุ้นในพอร์ตออกมาเพื่อนำเงินสดไปจ่ายคืนนักลงทุน และจะส่งผลกระทบต่อราคาหุ้นในตลาดหลักทรัพย์
ผู้บริหาร บลจ.หลายแห่ง กล่าวตรงกันว่า ผู้จัดการกองทุนจะสามารถบริหารจัดการสภาพคล่องได้ โดยไม่จำเป็นต้องเทขายหุ้นในพอร์ตออกมาเพื่อรองรับการไถ่ถอนหน่วยลงทุน
ธิดาสิริ ศรีสมิต ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า การสำรองเงินสดไว้เผื่อการไถ่ถอนหน่วยลงทุนนั้น ขึ้นอยู่กับนโยบายของแต่ละกองทุนว่า จะมีมุมมองอย่างไรและจะเตรียมไว้มากแค่ไหน
ขณะที่ ประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรี กล่าวว่า กองทุน LTF ของ บลจ.กรุงศรี เตรียมเงินสดไว้ประมาณ 5-10% เพื่อรองรับไถ่ถอนหน่วยลงทุนที่ครบกำหนด 5 ปี ในช่วงต้นปี 2558 โดยส่วนหนึ่งเป็นเงินที่เข้ามาซื้อหน่วยลงทุนในช่วงปลายปีและกองทุนยังไม่ได้นำไปลงทุน
เท่านี้ก็น่าจะพอเบาใจได้ว่า แม้จะมีผู้ถือหน่วยที่พอใจกับกำไรจากการลงทุนแล้วแห่ไปเทขายหน่วยลงทุนกองทุน LTF ก็จะไม่ได้สร้างความตื่นเต้นให้กับผู้จัดการกองทุน เพราะพวกเขาเตรียมพร้อมรองรับไว้เรียบร้อยแล้ว